PATVIRTINTA

Vilniaus Žemynos progimnazijos direktoriaus

2025 m. balandžio 22 d. įsakymu Nr. V-23/2025

**VILNIAUS ŽEMYNOS PROGIMNAZIJOS**

**PRIĖMIMO IR KLASIŲ KOMPLEKTAVIMO TVARKA**

**I SKYRIUS BENDROSIOS NUOSTATOS**

1. Vilniaus Žemynos progimnazijos (toliau – Progimnazija) klasių komplektavimo tvarka (toliau – Tvarka) nustato asmenų priėmimo mokytis pagal pradinio ir pagrindinio ugdymo I-osios dalies programas tvarką, priėmimo į Progimnaziją įforminimą ir bendruosius klasių komplektavimo kriterijus.

**II SKYRIUS**

**MOKINIŲ PRIĖMIMAS Į PROGIMNAZIJĄ**

1. Asmenys į Progimnaziją mokytis priimami vadovaujantis priėmimo į Vilniaus miesto savivaldybės bendrojo ugdymo mokyklas tvarkos aprašu, tvirtinamu Vilniaus miesto savivaldybės tarybos, ir teikia prašymą per e. sistemą <https://svietimas.vilnius.lt/>..
2. Mokinių priėmimą ir skyrimą į klases vykdo direktoriaus įsakymu patvirtinta Mokinių priėmimo komisija ir Progimnazijos direktoriaus pavaduotojas ugdymui.

**III SKYRIUS**

**PRIĖMIMO Į PROGIMNAZIJĄ ĮFORMINIMAS**

1. Asmens priėmimas mokytis įforminamas sudarius dvišalę mokymo sutartį. Mokymo sutartį už vaiką iki 14 metų sudaro vienas iš tėvų (globėjų, rūpintojų). Mokymo sutartis registruojama mokinių priėmimo e. sistemoje.
2. Mokymo sutartis turi būti sudaryta ne vėliau nei per 30 kalendorinių dienų nuo gauto kvietimo patvirtinimo (automatinio priskyrimo). Jeigu kvietimas gaunamas rugpjūčio mėnesį, sutartis turi būti pasirašyta ne vėliau kaip iki rugpjūčio 31 d. Per mokslo metus sutartis turi būti pasirašyta iki pirmos Progimnazijos lankymo dienos.
3. Tėvai (globėjai, rūpintojai), dėl pateisinamų priežasčių (ligos, išvykę ir kt.) negalintys elektroniniu būdu pasirašyti dvišalės elektroninės mokymo sutarties, apie tai turi nedelsdami pranešti Progimnazijos direktoriui raštu (elektroniniu pranešimu), ne vėliau nei per 30 kalendorinių dienų nuo gauto kvietimo patvirtinimo (automatinio priskyrimo) ir informuoti Progimnaziją apie sutarties pasirašymo datą.
4. Per 30 kalendorinių dienų nuo gauto kvietimo patvirtinimo (automatinio priskyrimo) dienos nepasirašius dvišalės elektroninės mokymo sutarties ar nepranešus Progimnazijai apie neatvykimą pateisinančias priežastis arba nepateikus reikiamų dokumentų, sutartis nesudaroma ir

asmuo netenka mokymosi vietos Progimnazijoje, o prašymai nėra atnaujinami. Prireikus koreguoti prašymą, reikia kreiptis elektroniniu paštu [mokyklos@vilnius.lt](mailto:mokyklos@vilnius.lt).

1. Sudarius mokymo sutartį, mokinys įtraukiamas į Mokinių registrą.

**IV SKYRIUS**

**BENDRIEJI KLASIŲ KOMPLEKTAVIMO KRITERIJAI**

1. Klasės komplektuojamos vadovaujantis Mokyklų, vykdančių formaliojo švietimo programas, tinklo kūrimo taisyklėmis, patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768 (galiojanti suvestinė redakcija nuo 2024-08-20).
2. Komplektuojant klases ir mokinius skirstant į klases vadovaujamasi vaiko interesų ir gerovės pirmumo, nediskriminavimo (visiems vaikams garantuojamos vienodos teisės nepriklausomai nuo vaiko ar jo tėvų (globėjų, rūpintojų) rasės, kalbos, socialinės padėties ar kitokių aplinkybių), konfidencialumo, nešališkumo, skaidrumo principais ir šia Tvarka.
3. Skyrimo į pirmąsias ir penktąsias klases principai:
   1. pagal galimybes vienodas mokinių skaičius klasėje;
   2. berniukų ir mergaičių skaičiaus proporcingumas;
   3. dorinio ugdymo (etikos/ tikybos) pasirinkimo proporcingumas;
   4. pasirinktos antrosios užsienio kalbos mokinių skaičiaus klasėje tolygumas pagal galimybes, vienoje klasėje formuojant ne daugiau kaip dviejų užsienio kalbų pogrupius;
   5. tolygus socialinės pagalbos reikalaujančių mokinių, jei yra žinoma, skaičius klasėse;
   6. mokinių, turinčių Vilniaus pedagoginės psichologinės tarnybos įvertintus specialiuosius ugdymosi poreikius skaičiaus klasėse tolygumas.
   7. mokyklos specialistų rekomendacijos.
4. Esant galimybei, skirstant mokinius į klases, atsižvelgiama į tėvų (globėjų, rūpintojų) pageidavimus.
5. Mokiniai, atvykę mokytis į 2-4, 6-8 klases ar atvykę metų eigoje skiriami į tas klases, kuriose yra laisvų vietų, atsižvelgiant į antrąją užsienio kalbą, dorinio ugdymo (etikos/ tikybos) pasirinkimą.
6. Norinčių pereiti iš vienos paralelinės klasės į kitą argumentuoti prašymai, jei paralelinėje klasėje yra laisvų vietų, svarstomi individualiai, aiškinantis klasės keitimo priežastis su mokinio tėvais (globėjais, rūpintojais), mokiniu, klasės vadovu, pagalbos mokiniui specialistais, kad būtų užtikrintas sėkmingas ugdymas(is). Sprendimą dėl klasės keitimo priima Vaiko gerovės komisija, perkėlimas įforminamas Progimnazijos direktoriaus įsakymu.
7. Progimnazija paskiria klasės vadovą, gavus jo žodinį sutikimą. Klasių vadovai gali keistis.
8. Maksimalus mokinių skaičius klasėje, prasidėjus mokslo metams, pradinio ugdymo pakopoje yra 24 mokiniai, pagrindinio ugdymo pakopoje – 30 mokinių.
9. Vienas mokinys dėl įgytų ar įgimtų sutrikimų turintis didelių arba labai didelių specialiųjų ugdymosi poreikių, prilyginamas dviem tos klasės mokiniams. Atitinkamai mažinamas maksimalus nustatytas mokinių skaičius klasėje.
10. Mokinius į klases skirsto Progimnazijos direktoriaus įsakymu patvirtinta Mokinių priėmimo komisija.

**V SKYRIUS BAIGIAMOSIOS NUOSTATOS**

1. Priėmimo į Progimnaziją priežiūrą vykdo Vilniaus miesto savivaldybės administracijos Bendrojo ugdymo skyrius.
2. Tvarka parengta vadovaujantis Lietuvos Respublikos švietimo įstatymu ir kitais teisės aktais.
3. Tvarka skelbiama Progimnazijos interneto svetainėje [www.zemynosprogimnazija.vilnius.lm.lt](http://www.zemynosprogimnazija.vilnius.lm.lt).